En familie fik sig en gevaldig forskrækkelse, da der pludselig steg røg op fra motoren, mens de kørte på motorvejen i nordgående retning på Hirtshalsmotorvejen. De traf dog en hurtig og klog beslutning, da de valgte at parkere bilen i nødsporet og fik deres ejendele og dem selv ud af bilen. Kort tid efter brød bilen i brand. Det fortæller indsatsleder ved Hjørring Beredskab Jan Mørk. Brandvæsenet ankom kort tid efter og fik lukket det ene spor af, mens de slukkede branden. Det tog dem cirka et kvarter, før ilden var helt slukket. Sporet blev åbnet igen hen på eftermiddagen. Ingen personer kom noget til.

Referat:
En familie befandt sig på motorvejen, da der pludselig kom røg fra motoren. De trak hurtigt over i nødsporet, hvor bilen brød i brand.